b'\n_START_ARTICLE_\nHermien turmeleminen\n_START_PARAGRAPH_\nHermien turmelemisen tapaus oli Ateenassa vuonna 415 eaa. sattunut uskonnollis-poliittinen skandaali. Se oli seurausta rikoksesta, jossa kaikki kaupungin hermit h\xc3\xa4p\xc3\xa4istiin ja turmeltiin yhdess\xc3\xa4 y\xc3\xb6ss\xc3\xa4. Tapauksen todelliset syylliset ja motiivit ovat s\xc3\xa4ilyneet arvoituksena._NEWLINE_Tapaus on yksi harvoista antiikin Kreikan historian tapahtumista, joista tunnetaan useita eri henkil\xc3\xb6iden kirjoittamia tapahtuma-ajalta per\xc3\xa4isin olevia dokumentteja. Tapaus on kuvattu niin historiankirjoituksessa, puheissa kuin piirtokirjoituksissakin. Merkitt\xc3\xa4vimm\xc3\xa4t l\xc3\xa4hteet ovat Thukydides ja Andokides.\n_START_SECTION_\nHy\xc3\xb6kk\xc3\xa4ys hermej\xc3\xa4 kohtaan\n_START_PARAGRAPH_\nHermit olivat erityisesti Ateenalle tyypillisi\xc3\xa4 veistoksia, joissa nelikulmainen pilari p\xc3\xa4\xc3\xa4ttyi Hermeen p\xc3\xa4\xc3\xa4h\xc3\xa4n. Pilariin oli veistetty fallos luonnolliselle korkeudelle. Hermej\xc3\xa4 asetettiin rajapyykeiksi katujen varsiin ja teiden risteyksiin, mutta niit\xc3\xa4 k\xc3\xa4ytettiin my\xc3\xb6s kulttiesinein\xc3\xa4. Merkitt\xc3\xa4v\xc3\xa4 ryhm\xc3\xa4 hermej\xc3\xa4 seisoi Ateenan Agoralla._NEWLINE_Er\xc3\xa4\xc3\xa4n\xc3\xa4 kev\xc3\xa4taamuna vuonna 415 eaa. Ateenan laivasto oli l\xc3\xa4hd\xc3\xb6ss\xc3\xa4 sotaretkelle Sisiliaan. Juuri laivaston l\xc3\xa4ht\xc3\xb6\xc3\xa4 edelt\xc3\xa4v\xc3\xa4n\xc3\xa4 y\xc3\xb6n\xc3\xa4 kaupungin kaikki hermit oli joko kaadettu tai silvottu. Thukydideen mukaan patsailta oli leikattu p\xc3\xa4\xc3\xa4 tai osa kasvoista irti. Lis\xc3\xa4ksi teko kohdistui todenn\xc3\xa4k\xc3\xb6isesti my\xc3\xb6s patsaiden falloksiin. T\xc3\xa4h\xc3\xa4n saattaa viitata Aristofaneen komediassa Lysistrate oleva viittaus hermien leikkaajiin juuri erektiossa olevien penisten uhkana._NEWLINE_Teko oli ateenalaisittain \xc3\xa4\xc3\xa4rimm\xc3\xa4isen jumalaton. Hermes oli paitsi matkustavaisten suojelija my\xc3\xb6s v\xc3\xa4litt\xc3\xa4j\xc3\xa4 jumalten ja ihmisten v\xc3\xa4lill\xc3\xa4. N\xc3\xa4in tekoa ei n\xc3\xa4hty h\xc3\xa4v\xc3\xa4istyksen\xc3\xa4 ainoastaan itse\xc3\xa4\xc3\xa4n Hermest\xc3\xa4 kohtaan, vaan se vahingoitti koko ateenalaista uskonnollista j\xc3\xa4rjestelm\xc3\xa4\xc3\xa4, jossa keskeisell\xc3\xa4 sijalla olivat jumalille suunnatut uhrit ja rukoukset. Esimerkiksi uhritoimituksia esitt\xc3\xa4viss\xc3\xa4 kuvissa saattaa esiinty\xc3\xa4 hermi, jonka teht\xc3\xa4v\xc3\xa4n\xc3\xa4 lienee ollut taata uhritoimituksen teho._NEWLINE_Ateenan Agoralta on l\xc3\xb6ydetty yksi hermi, jonka kasvot ovat vaurioituneet. Arkeologit ovat arvelleet, ett\xc3\xa4 kyseinen patsas on saattanut olla yksi h\xc3\xa4p\xc3\xa4isyn uhreista.\n_START_SECTION_\nSyyllisten etsint\xc3\xa4\n_START_PARAGRAPH_\nTapaus oli liian laajamittainen, jotta sit\xc3\xa4 olisi voitu pit\xc3\xa4\xc3\xa4 pelkk\xc3\xa4n\xc3\xa4 poikasten pilana. Tapausta pidettiin muun muassa merkkin\xc3\xa4 demokratian vastaisesta salaliitosta ja Sisilian sotaretke\xc3\xa4 koskeneena huonona enteen\xc3\xa4. Ateenalaiset pitiv\xc3\xa4t tapausta sabotaasina, jonka tekij\xc3\xa4t olisivat voineet olla esimerkiksi syrakusalaisia tai spartalaismielisi\xc3\xa4 ateenalaisia. _NEWLINE_Hermien suuren symbolisen merkityksen ja aran poliittisen tilanteen vuoksi rikosta seurasi laajamittainen tutkinta ja \xe2\x80\x9dnoitavainojen\xe2\x80\x9d kaltainen ennenn\xc3\xa4kem\xc3\xa4t\xc3\xb6n syyllisten etsint\xc3\xa4. Koska syyllisi\xc3\xa4 ei kyetty l\xc3\xb6yt\xc3\xa4m\xc3\xa4\xc3\xa4n, viranomaiset ilmoittivat haluavansa tietoja mist\xc3\xa4 tahansa pyh\xc3\xa4inh\xc3\xa4v\xc3\xa4istyksist\xc3\xa4 ja tarjosivat tietoja antaville syytesuojaa. T\xc3\xa4m\xc3\xa4n seurauksena ateenalaiset syyttiv\xc3\xa4t toisiaan laajasti eri asioista. Thukydideen mukaan n\xc3\xa4in saatiin tietoa toistenkin jumalankuvien t\xc3\xa4rvelemisest\xc3\xa4, johon nuoret miehet olivat syyllistyneet leikill\xc3\xa4\xc3\xa4n humalap\xc3\xa4iss\xc3\xa4\xc3\xa4n. Samalla tuli ilmi my\xc3\xb6s toinen uskonnollis-poliittinen skandaali, Eleusiin mysteerien h\xc3\xa4p\xc3\xa4iseminen, jolle l\xc3\xb6ytyi hermien h\xc3\xa4p\xc3\xa4isyn tavoin useita mahdollisia syyllisi\xc3\xa4. Diokleides esitti tapauksesta silminn\xc3\xa4kij\xc3\xa4kertomuksen, joka on kuitenkin todenn\xc3\xa4k\xc3\xb6isesti valheellinen._NEWLINE_Syylliseksi ep\xc3\xa4iltyj\xc3\xa4 oli useita, mutta asiaan ei saatu koskaan lopullista varmuutta. Skandaalin j\xc3\xa4lkitoimien seurauksena useat ateenalaiset pakenivat kaupungista ja useita tuomittiin kuolemaan.\n_START_SECTION_\nAlkibiades\n_START_PARAGRAPH_\nAteenan laivaston komentajana toiminut Alkibiades oli ensimm\xc3\xa4isi\xc3\xa4 ep\xc3\xa4iltyj\xc3\xa4. Alkibiadeen viholliset k\xc3\xa4yttiv\xc3\xa4t ateenalaisten vihaa hyv\xc3\xa4kseen ja syyttiv\xc3\xa4t Alkibiadesta erilaisista h\xc3\xa4v\xc3\xa4istyksist\xc3\xa4. H\xc3\xa4net liitettiin my\xc3\xb6s muun muassa mysteerien h\xc3\xa4p\xc3\xa4isemiseen, kun er\xc3\xa4s Agariste-niminen nainen todisti n\xc3\xa4hneens\xc3\xa4 Alkibiadeen osallistumassa mysteerien h\xc3\xa4p\xc3\xa4isemiseen Kharmideen talossa ja syytti my\xc3\xb6s useita muita miehi\xc3\xa4._NEWLINE_Thukydideen mukaan Alkibiadeen vihamiesten pyrkimyksen\xc3\xa4 oli saada t\xc3\xa4m\xc3\xa4 karkotetuksi, jolloin t\xc3\xa4m\xc3\xa4 ei olisi en\xc3\xa4\xc3\xa4 ollut esteen\xc3\xa4 heid\xc3\xa4n valtapyrkimyksilleen. Alkibiades esitettiin toimiensa kautta kansanvallan vastustajana._NEWLINE_Koska huonon enteen koettiin uhkaavan koko sotaretken onnistumista, matkan jo aloittanut Alkibiades kutsuttiin takaisin ja h\xc3\xa4nt\xc3\xa4 syytettiin osallisuudesta hermien h\xc3\xa4p\xc3\xa4isemiseen. Alkibiades kielsi osallisuutensa ja oli haluton jatkamaan sotaretke\xc3\xa4 ennen kuin tapaus olisi k\xc3\xa4sitelty oikeudessa h\xc3\xa4nen osaltaan. Ateenalaiset eiv\xc3\xa4t kuitenkaan halunneet viivytt\xc3\xa4\xc3\xa4 sotaretke\xc3\xa4 enemp\xc3\xa4\xc3\xa4. My\xc3\xb6s Alkibiadeen vastustajat halusivat kiihottaa kansaa t\xc3\xa4t\xc3\xa4 vastaan t\xc3\xa4m\xc3\xa4n poissaollessa, jolloin t\xc3\xa4m\xc3\xa4 ei kykenisi puolustamaan itse\xc3\xa4\xc3\xa4n. Kun Alkibiades palasi jatkamaan sotaretke\xc3\xa4, h\xc3\xa4nen vihollisensa nostivat syytteen h\xc3\xa4nt\xc3\xa4 vastaan sek\xc3\xa4 hermien ett\xc3\xa4 mysteerien h\xc3\xa4p\xc3\xa4isemisest\xc3\xa4 ja saivat h\xc3\xa4net tuomituksi kuolemaan poissaolevana. Tuolloin Alkibiades siirtyi spartalaisten puolelle.\n_START_SECTION_\nAndokides\n_START_PARAGRAPH_\nAndokidesta, joka on yksi keskeisi\xc3\xa4 l\xc3\xa4hteit\xc3\xa4 tapahtumalle, syytettiin vuonna 400/399 eaa. pyh\xc3\xa4inh\xc3\xa4v\xc3\xa4istyksist\xc3\xa4, kun h\xc3\xa4n oli kirjoittanut aiheesta. H\xc3\xa4nt\xc3\xa4 ei voida siksi pit\xc3\xa4\xc3\xa4 t\xc3\xa4ysin puolueettomana h\xc3\xa4nen kertoessaan vuoden 415 eaa. tapahtumista. William D. Furleyn mukaan Andokides olisi ollut oligarkian kannattaja ja jollakin tavalla osallisena teossa, vaikkei v\xc3\xa4ltt\xc3\xa4m\xc3\xa4tt\xc3\xa4 ollut itse syyllistynyt hermin h\xc3\xa4p\xc3\xa4isyyn._NEWLINE_Tapauksen vuoksi syytettyn\xc3\xa4 ja pid\xc3\xa4tettyn\xc3\xa4 oli my\xc3\xb6s Andokideen is\xc3\xa4 Leogoras. Andokides syytti t\xc3\xa4t\xc3\xa4 itse, mutta perui puheensa my\xc3\xb6hemmin. Leogoras puolestaan syytti useita muita ihmisi\xc3\xa4 erilaisista rikoksista, mink\xc3\xa4 vuoksi h\xc3\xa4net vapautettiin.\n_START_SECTION_\nLaaja salaliitto\n_START_PARAGRAPH_\nTeon laajamittaisuuden vuoksi sit\xc3\xa4 toteuttamassa on todenn\xc3\xa4k\xc3\xb6isesti ollut suuri joukko ihmisi\xc3\xa4. Er\xc3\xa4\xc3\xa4n ehdotuksen mukaan osallistujia olisi ollut jopa 300. N\xc3\xa4in teko olisi ollut hyvin suunnitelmallinen isku._NEWLINE_Tapaus on saattanut kytkeyty\xc3\xa4 Ateenalle tyypillisiin miesten keskin\xc3\xa4isiin piireihin (hetaireiai) ja juominkeihin (symposia). Er\xc3\xa4\xc3\xa4n ehdotuksen mukaan kyseess\xc3\xa4 olisi ollut tarkoituksellinen jaettu rikos, jossa keskeist\xc3\xa4 oli osallistujien uskollisuus yhteiselle p\xc3\xa4\xc3\xa4m\xc3\xa4\xc3\xa4r\xc3\xa4lle. N\xc3\xa4in yhteiseen rikokseen osallistuminen olisi toiminut keskin\xc3\xa4isen uskollisuuden osoituksena._NEWLINE_Nykyisin monet tutkijat katsovat, ett\xc3\xa4 kyseess\xc3\xa4 oli Sisilian sotaretke\xc3\xa4 vastustaneiden ateenalaisten protesti. Koska juuri t\xc3\xa4m\xc3\xa4 sotaretki liittyi l\xc3\xa4heisesti Ateenan demokraattiseen p\xc3\xa4\xc3\xa4t\xc3\xb6ksentekoon, se oli samalla hy\xc3\xb6kk\xc3\xa4ys demokratiaa kohtaan. N\xc3\xa4in taustalla ovat saattaneet olla oligarkiaa kannattaneet piirit._NEWLINE_Eva C. Keuls on esitt\xc3\xa4nyt tapahtumille feministist\xc3\xa4 tulkintaa. Sen mukaan tapauksen takana olisivat olleet naiset, jotka juhlivat samoihin aikoihin Adonia-juhlaa, ja se olisi suuntautunut ennen kaikkea hermien falloksia kohtaan. Toisaalta my\xc3\xb6s naisia olisi voinut motivoida sodan vastustaminen._NEWLINE_Sisilian sotaretkelle hermien h\xc3\xa4p\xc3\xa4isyll\xc3\xa4 oli joka tapauksessa merkitt\xc3\xa4v\xc3\xa4t seuraukset riippumatta siit\xc3\xa4, oliko t\xc3\xa4m\xc3\xa4 tekij\xc3\xb6iden alkuper\xc3\xa4isen\xc3\xa4 tarkoituksena tai ei. Tapaus nolasi Ateenan demokratian. Se sotki sotaretken alun juuri sill\xc3\xa4 hetkell\xc3\xa4, kun Hermeen ja muiden jumalien apua olisi eniten kaivattu, ja vahingoitti kansalaisryhmien v\xc3\xa4lisi\xc3\xa4 suhteita.'